paragraph_text: Poznati pripadnici obitelji su zemljoposjednik Bela Florijan (Mirkov sin), mačevalac Eugen (Mirkov praunuk), poduzetnik i bankar Mirko (Mirkov unuk), slikar Ivan, mačevalac András (Mirkov čukununuk) i Vilim Conen Jakobčić mlađi (Mirkov praunuk). Jakobčići su imali salaš kod Male Bosne kod kojeg je bio poznati zavjetni križ kraj kojeg su se zaustavljali hodočasnici na putu za Jud. Jakobčići su imali zemljište na istoku Subotice, po kojem je nazvano naselje Jakobčić-Selo. Toponim je poslije nestao parcelizacijama, jer je postao dijelom većeg gradskog naselja Malog Radanovca.